റീട്ടെയില് പണപ്പെരുപ്പം 3 മാസത്തെ താഴ്ചയില് ജൂലൈയില് 5.6 ശതമാനമായി കൊച്ചി: ഉപഭോക്തൃ വിലസൂചികയെ അടിസ്ഥാനമാക്കിയുള്ള റീട്ടെയില് പണപ്പെരുപ്പം മൂന്നു മാസത്തെ താഴ്ചയില്. ജൂലൈയില് ഭക്ഷ്യ ഭക്ഷ്യേതര ഉല്പ്പന്നങ്ങളുടെ വില കുറഞ്ഞതാണ് സൂചികയ്ക്ക് ആശ്വാസമായത്. ജൂണില് വ്യവസായിക ഉല്പ്പാദന സൂചികയും രണ്ടക്ക വളര്ച്ച രേഖപ്പെടുത്തി. നാഷണല് സ്റ്റാറ്റിസ്റ്റിക്കല് ഓഫീസ് പുറത്തുവിട്ട കണക്കുകള് പ്രകാരം ജൂലൈയില് റീട്ടെയില് പണപ്പെരുപ്പം 5.6 ശതമാനമാണ്. ജൂണില് ഇത് 6.3 ശതമാനമായിരുന്നു. നഗര മേഖലയിലാണ് പണപ്പെരുപ്പം കൂടുതല്. ജൂലൈയില് നഗര മേഖലയിലെ പണപ്പെരുപ്പം 5.8 ശതമാനവും ഗ്രാമീണ മേഖലയില് 5.5 ശതമാനവുമാണ്. ഭക്ഷ്യ പാനിയങ്ങളുടെ പണപ്പെരുപ്പം 4.5 ശതമാനമായി കുറഞ്ഞു. കഴിഞ്ഞവര്ഷം ജൂലൈയില് ഇത് 8.5 ശതമാനമായിരുന്നു. 2021 ജൂണില് 5.6 ശതമാനവും. പച്ചക്കറി വില 7.8 ശതമാനമായി കുറഞ്ഞെങ്കിലും മുട്ട, മാംസം, മത്സ്യം, എണ്ണ, കൊഴുപ്പ് എന്നിവയുടെ വിലയില് കാര്യമായ മാറ്റമില്ല. ഭക്ഷ്യ, ഇന്ധന വിലകള് ഒഴിവാക്കിയുള്ള മുഖ്യ പണപ്പെരുപ്പത്തില് ജൂണിനെ അപേക്ഷിച്ച് ജൂലൈയില് നേരിയ കുറവുണ്ടായി. ജൂണില് ഇത് 6.2 ശതമാനമായിരുന്നത് കഴിഞ്ഞമാസം ആറ് ശതമാനമായി. ഇന്ധനവിലക്കയറ്റം ജൂണില് 12.7 ശതമാനമായിരുന്നു. ജൂലൈയില് ഇത് 12.4 ശതമാനമാണ്. കഴിഞ്ഞവര്ഷം ഇതേസമയം ഇത് 2.7 ശതമാനം മാത്രമായിരുന്നു. രാജ്യാന്തര എണ്ണവിലക്കയറ്റവും രാജ്യത്തെ ഇന്ധന നികുതിയിലുണ്ടായ വര്ധനയമാണ് സൂചികയുടെ കുത്തനെയുള്ള കയറ്റത്തിനു കാരണം.ജൂണിലെ വ്യാവസായിക ഉല്പ്പാദന സൂചികയിലും ഉണര്വ് പ്രകടമാണ്. ജൂണില് സൂചിക 13.6 ശതമാനം രേഖപ്പെടുത്തി. ഉല്പ്പാദനമേഖലയും 13 ശതമാനം വളര്ച്ച കൈവരിച്ചു. ആര്.ബി.ഐയുടെ ധനനയ പ്രഖ്യാപനങ്ങളെ നേരിട്ട ബാധിക്കുന്ന സൂചകമാണ് റീട്ടെയില് പണപ്പെരുപ്പം. റീട്ടെയില് പണപ്പെരുപ്പം കുറയുന്നത് ആര്.ബി.ഐയുടെ വിപണികളില് ഇടപെടാനുള്ള ശേഷിയെയാണ് സൂചിപ്പിക്കുന്നത്. കോവിഡ് സൃഷ്ടിച്ച തളര്ച്ചകളില് നിന്ന് വിപണികളെ ഉത്തേജിപ്പിക്കാന് കഴിഞ്ഞവര്ഷം മുതല് ആര്.ബി.ഐ. ധനനയങ്ങളില് അടിസ്ഥാനനിരക്കുകള് നിലനിര്ത്തുകയാണ്.